กรณีศึกษา รายได้ลด แต่กำไรเพิ่มของ McDonald's
รู้ไหมว่าในโลกนี้มีบางธุรกิจที่รายได้ลด แต่กำไรเพิ่ม เรื่องนี้ถือเป็นกรณีศึกษาที่น่าไปค้นคว้า ว่าธุรกิจนั้นกำลังทำอะไรอยู่ และหนึ่งในธุรกิจนั้นก็คือ McDonald’s
21 ก.พ. 2563

กรณีศึกษา รายได้ลด แต่กำไรเพิ่มของ McDonald's /โดย ลงทุนแมน
รู้ไหมว่าในโลกนี้มีบางธุรกิจที่รายได้ลด แต่กำไรเพิ่ม
เรื่องนี้ถือเป็นกรณีศึกษาที่น่าไปค้นคว้า
ว่าธุรกิจนั้นกำลังทำอะไรอยู่
และหนึ่งในธุรกิจนั้นก็คือ McDonald’s
รู้หรือไม่ว่าที่ผ่านมารายได้ของ McDonald’s ลดลงอย่างต่อเนื่อง
แต่มูลค่าบริษัท McDonald's นั้นกลับเพิ่มขึ้นมาถึง 2 เท่า ใน 5 ปี
จาก 2.8 ล้านล้านบาท ปัจจุบัน มีมูลค่าอยู่ที่ 5.1 ล้านล้านบาท
เรื่องนี้เกิดขึ้นได้อย่างไร?
ลงทุนแมนจะเล่าให้ฟัง 
╔═══════════╗
Blockdit ที่สุดของแอปมีสาระ
╚═══════════╝
เรามาดูรายได้ของ McDonald's ในช่วง 3 ปีที่ผ่านมากันก่อน
ปี 2016 รายได้ 765,990 ล้านบาท กำไร 145,781 ล้านบาท 
ปี 2017 รายได้ 709,930 ล้านบาท กำไร 161,523 ล้านบาท 
ปี 2018 รายได้ 654,088 ล้านบาท กำไร 184,296 ล้านบาท
หากดูแค่ผิวเผินเราคงมองว่า McDonald’s กำลังแย่ เพราะรายได้นั้นลดลงอย่างต่อเนื่อง
แต่หากเรามาดูที่กำไร จะพบว่า กำลังปรับตัวสูงขึ้นสวนทางกับรายได้
โดยในปี 2018 นั้น McDonald’s มีอัตรากำไรสุทธิถึง 28%
หากไล่ย้อนไปในช่วง วิกฤตทางการเงิน ในช่วงปี 2008
ช่วงนั้นถือเป็นช่วงที่ McDonald's ทำได้ดี
เพราะแน่นอนว่าเมื่อเกิดวิกฤตเศรษฐกิจขึ้น
อาหารแนวฟาสต์ฟู้ดที่มีราคาไม่แพง ก็จะขายดีขึ้น
แต่อย่างไรก็ตาม ต่อมา ดูเหมือนกระแสจะเริ่มเปลี่ยน
บวกกับคู่แข่งที่เพิ่มมากขึ้น
โดยเฉพาะในช่วงปี 2015 ที่คู่แข่งทำท่าจะเติบโตได้ดีกว่า
และ McDonald's เองก็มียอดขายที่ลดลง
เรื่องนี้จึงทำให้ McDonald's เองต้องมีการปรับตัว และออกมาตรการต่างๆ มารับมือ
ซึ่งหนึ่งในมาตรการที่เราอาจจะสัมผัสได้คือ เรื่องของเมนูที่เปลี่ยนแปลงไป
McDonald's เน้นเมนูที่มีคุณภาพมากขึ้น และลดจำนวนเมนูให้น้อยลง (สำหรับสาขาต่างประเทศ)
และอีกอย่างที่เราอาจจะเริ่มเห็นกันบ้างแล้วบางสาขาในไทยนั่นก็คือ การพยายามผลักดันเรื่องของ ตู้กดอัจฉริยะ ให้เราสามารถเลือกเมนู สั่งอาหาร และชำระเงินได้ โดยไม่ต้องผ่านพนักงานเลย
ซึ่งนอกจากจะสะดวกแล้วก็ยังสามารถช่วยประหยัดต้นทุนไปได้อีกด้วย
แต่ปัจจัยสำคัญที่ทำให้ McDonald's กลับมาแข็งแกร่งอีกครั้งก็คือ นโยบายการ Refranchising หรือ การเปลี่ยนสาขาที่ลงทุนเอง ไปเป็นแฟรนไชส์นั่นเอง
โดยปกติแล้ว แหล่งรายได้ของ McDonald's จะมี 2 แบบ ก็คือร้านที่ McDonald's ลงทุนเองเป็นเจ้าของเอง กับร้านแบบแฟรนไชส์ หรือการขายสิทธิ์ในการจำหน่ายโดย McDonald’s จะมีรายได้จากส่วนแบ่งเปอร์เซ็นต์ยอดขายนั่นเอง
ซึ่งความคิดที่จะทำ Refranchising มีมานานมากแล้ว แต่มาเร่งให้เร็วขึ้นในช่วงไม่กี่ปีที่ผ่านมา
แล้วทำไมต้องแฟรนไชส์?
คำตอบก็คือ เพราะ McDonald's ไม่ต้องแบกรับความเสี่ยงในการขาดทุน และลดค่าใช้จ่ายในการบริหารจัดการ
โดยการบริหารจัดการร้านจะมอบหมายให้ผู้ประกอบการท้องถิ่นดูแล ส่วน McDonald's จะได้ส่วนแบ่งจากยอดขาย ที่ดูแล้วไม่ว่าผู้ประกอบการจะบริหารได้กำไรหรือขาดทุน ผู้ประกอบการก็ยังต้องเสียส่วนแบ่งให้แก่ McDonald's อยู่ดี
โดยในปี 2018 McDonald’s มีรายได้จากแฟรนไชส์ 342,583 ล้านบาท เมื่อหักค่าใช้จ่าย ต้นทุนต่างๆ แล้ว จะเหลือกำไรขั้นต้น 281,203 ล้านบาท
หรือคิดเป็นอัตรากำไรขั้นต้นถึง 82.1% เลยทีเดียว
ในขณะที่สาขาที่ลงทุนเอง มีรายได้ 311,820 ล้านบาท เมื่อหักแล้วจะเหลือกำไรขั้นต้นเพียง 54,404 ล้านบาท หรือคิดเป็นอัตรากำไรขั้นต้นเพียง 17.4% เท่านั้น
จึงไม่น่าแปลกใจว่าทำไม McDonald's ต้องการเปลี่ยนสาขาเป็นแฟรนไชส์ให้มากที่สุด ซึ่งปัจจุบัน  ประมาณ 91% ของสาขา McDonald's จะเป็นรูปแบบแฟรนไชส์
อย่างไรก็ตาม ก็ยังมีอีกหลายด้านที่ McDonald’s นั้นจะต้องปรับเปลี่ยนและแก้ไข เช่น เรื่องรสชาติ หรือ คุณภาพอาหาร โดยเฉพาะเรื่องการตลาดที่ดูเหมือนจะโดนคู่แข่ง Burger King ไล่บี้อยู่บ่อยครั้ง
ก็ต้องติดตามกันต่อไปว่า ยักษ์ใหญ่แฟรนไชส์นี้จะยังสามารถครองตำแหน่งอันดับหนึ่งไปได้อีกนานแค่ไหน แน่นอนว่าการเป็นผู้นำนั้นยากแล้ว แต่หากไม่รู้จักปรับตัว ก็อาจถูกแซงได้ง่ายๆ เช่นกัน
 
ปิดท้ายด้วยข้อมูลที่น่าสนใจ
รู้หรือไม่ว่า ในประเทศไทย เจ้าของแฟรนไชส์ McDonald's ก็คือ บริษัท แมคไทย จำกัด ซึ่งในปี 2561 มีรายได้ 6,300 ล้านบาท และผู้ถือหุ้นใหญ่ของบริษัทนี้ก็คือ คุณวิชา พูลวรลักษณ์ ซึ่งเป็นผู้ถือหุ้นใหญ่ของ บริษัท เมเจอร์ ซีนีเพล็กซ์ กรุ้ป ที่ทำธุรกิจโรงภาพยนตร์ เช่นกัน
จึงไม่น่าแปลกใจว่าทำไม เกือบทุกโรงภาพยนตร์ของเครือนี้ จะต้องมีร้าน McDonald's มาประกบอยู่ข้างๆ นั่นเอง..
----------------------
Blockdit ที่สุดของแอปมีสาระ
----------------------
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
Reference
-
-
-
-
-
-
-